కోట నీలిమ

డాక్టర్ కోట నీలిమ భారతీయ రచయిత్రి, పరిశోధకురాలు, రాజకీయ వ్యాఖ్యాత, కళాకారిణి. ఆమె రచనలు, కళలు, విద్యాసంబంధమైన విషయాలలో గ్రామీణ కష్టాలు, లింగభేదం, రైతు ఆత్మహత్యలు, ప్రజాస్వామ్య సమాజాల పరిధులపై దృష్టి కేంద్రీకరించింది. ఆమె తెలంగాణలోని హైదరాబాద్‌లో నివసిస్తున్నది.

2023 తెలంగాణ శాసనసభ ఎన్నికలలో ఆమె సనత్‌నగర్‌ నియోజకవర్గం నుడి భారత జాతీయ కాంగ్రెస్ పార్టీ అభ్యర్థిగా పోటీలో ఉంది.

 బాల్యం, విద్యాభ్యాసం 
పాత్రికేయుడు, రచయిత దివంగత కె.వి.ఎస్. రామశర్మ, ఉమా శర్మ దంపతులకు కోట నీలిమ ఉమ్మడి ఆంధ్రప్రదేశ్‌లో జన్మించింది.  ఆమె ఢిల్లీ విశ్వవిద్యాలయం నుండి పొలిటికల్ సైన్స్‌లో పిహెచ్.డి, ఢిల్లీలోని జవహర్‌లాల్ నెహ్రూ విశ్వవిద్యాలయం నుండి అంతర్జాతీయ సంబంధాలలో మాస్టర్ ఆఫ్ ఆర్ట్స్‌ పట్టా పొందింది. ఆమె పాల్ హెచ్. నిట్జే స్కూల్ ఆఫ్ అడ్వాన్స్‌డ్ ఇంటర్నేషనల్ స్టడీస్ (SAIS), జాన్స్ హాప్కిన్స్ యూనివర్సిటీ, వాషింగ్టన్ డీసిలో దక్షిణాసియా అధ్యయనాలలో సీనియర్ రీసెర్చ్ ఫెలో కూడా. ఆమె అర్పణ కౌర్ నేతృత్వంలోని అకాడమీ ఆఫ్ ఫైన్ ఆర్ట్స్ అండ్ లిటరేచర్‌లో కూడా చదువుకుంది.

 పరిశోధన, రచన 
దేశంలోని పేదలు, మహిళలపై ఆమె ఫిక్షన్, నాన్-ఫిక్షన్ అనే రెండు శైలులలో పుస్తకాలు రాస్తుంది. గ్రామీణ రైతుల ఆధారంగా ఆమె నవలలు రివర్‌స్టోన్స్, మనీలెండర్ రూపొందించబడ్డాయి. రైతుల ఆత్మహత్యలపై దృష్టి సారించిన ఆమె షూస్ ఆఫ్ ది డెడ్ అనే నవల రచించింది. 2016లో, చిత్రనిర్మాత వెట్రిమారన్ షూస్ ఆఫ్ ది డెడ్‌ని చలనచిత్రంగా రూపొందించడానికి ఎన్నుకున్నాడు. ఆమె నవల ది హానెస్ట్ సీజన్ ఒక మహిళా జర్నలిస్ట్ ప్రధాన పాత్రతో రాజకీయ థ్రిల్లర్.

జైపూర్ లిటరరీ ఫెస్టివల్, అపీజే కోల్‌కతా లిటరరీ ఫెస్టివల్, డెహ్రాడూన్ లిటరేచర్ ఫెస్టివల్, ఒడిషా లిటరరీ ఫెస్టివల్, ఊటీలిట్‌ఫెస్ట్, టైమ్స్ లిట్‌ఫెస్ట్, ఢిల్లీ లిటరరీ ఫెస్టివల్‌తో సహా సాహిత్య ఉత్సవాల్లో ఆమె పాల్గొంటుంది.

 పెయింటింగ్, ఫోటోగ్రఫీ 
ఆమె కళాఖండాలు ఢిల్లీలోని లలిత్ కళా అకాడమీ, ఇండియా హాబిటాట్ సెంటర్‌లలోనే కాక ముంబై, బెంగళూరు, కోల్‌కతాలలో కూడా కళా ప్రదర్శనలలో ప్రదర్శించబడ్డాయి. ది నెహ్రూ సెంటర్, లండన్, మ్యూజియం, చైనా ఆర్ట్ మ్యూజియం, నేషనల్ మ్యూజియం ఆఫ్ ఫైన్ ఆర్ట్స్, బిష్కెక్, కిర్గిజిస్తాన్లతో సహా అనేక అంతర్జాతీయ ప్రదర్శనలలో కూడా ఆమె పెయింటింగ్స్ ప్రదర్శించబడ్డాయి. అలాగే, బెల్జియంలోని మ్యూజియం ఆఫ్ సేక్రేడ్ ఆర్ట్స్‌లో శాశ్వత సేకరణలో భాగంగా కూడా ఉన్నాయి.

 రాజకీయ జీవితం 
ఆమె భారత జాతీయ కాంగ్రెస్ పార్టీ అధికార ప్రతినిధి పవన్ ఖేరా భార్య. ఆమె తెలంగాణ ప్రదేశ్ కాంగ్రెస్ కమిటీ ప్రధాన కార్యదర్శిగా పనిచేసింది.

 మూలాలు 

వర్గం:భారతీయ రచయిత్రులు
వర్గం:భారతీయ మహిళా కళాకారులు
వర్గం:ఆంగ్ల భాషా రచయితలు
వర్గం:భారతీయ మహిళా పాత్రికేయులు
వర్గం:భారతీయ నవలా రచయితలు
వర్గం:జవహర్‌లాల్ నెహ్రూ యూనివర్సిటీ పూర్వ విద్యార్థులు
వర్గం:తెలంగాణ
వర్గం:తెలంగాణ మహిళా రాజకీయ నాయకులు